15.3.2021 20:26 Salon Vilpas ja Helsinki Seagulls nostivat miesten Korisliigan puolivälierissä kumpikin voittosaldonsa 2–0:aan.\nJuho Nenonen (oik.) oli liekeissä kaaren takaa. Kuva: Ville Vuorinen / Korisliiga\nSalon Vilpas nosti puolivälierien voittosaldonsa kahteen, kun Lahti Basketball taipui tiukoin luvuin 97–99. Ottelussa nähtiin voimasuhteiden heiluntaa puolelta toiselle, ja Lahti pysytteli kannoilla viimeisiin hetkiin asti.\nLahden loppukiri ei missään nimessä ollut löysä, sillä erityisesti Nijal Pearson tykitti pistettä toisen perään saadakseen Vilppaan kiinni. Viimeinen pelastautumisyritys sai starttinsa vielä Wayne McCulloughin pyssystä, kun hän kavensi tilanteen yhteen pisteeseen neljän sekunnin peliajalla. Rikkomiskilpailun jälkeen Brandon Myerillakin oli vielä viimeinen mahdollisuus tasoittaa peli hyökkäyslevypallon perään, mutta Vilpas selvisi säikähdyksellä.\nLahden Pearson keräsi lopulta ottelussa kunnioitettavat 30 pistettä. Joukkuetoveri McCullough ylsi 25:een.\nVilppaan puolella kovimmat pistejuhlat nähtiin hieman yllättäen korinalustaistelija Juho Nenosen toimesta, joka innostui ampumaan toistuvasti kaaren takaa. Innostuminen ei ollut Vilppaan kannalta missään nimessä huono asia, sillä Nenonen upotti seitsemästä yrityksestään peräti viisi ja tilastoi yhteensä 20 pistettä.\n– Tämä oli fyysisesti kova matsi. Saadaan onneksi huilata huominen. En ole ennen valmentanut sellaista ottelua, jossa ensimmäisellä puoliajalla vapaaheitot ovat 19–0 vastustajalle ja sen jälkeen saamme kolmannella jaksolla 17 vapaaheittoa, totesi Vilppaan päävalmentaja Sami Toiviainen Ruudun haastattelussa.\nSeagulls yhtä lailla 2–0:aan\nTiukkaa ottelua todistettiin myös Lapualla, jossa Kobrat haastoi edellistä kertaa ansiokkaammin Helsinki Seagullsia mutta taipui silti 81–86.\nSeagulls pääsi kolmannella jaksolla vahvaan johtoon, mutta Kobrat tuli vielä loppumetreillä viiden pisteen päähän. Loppukiri jäi kuitenkin pelkäksi yritykseksi, mihin iso syy oli se, että Kobrien kaukoheittojen osumaprosentti koko ottelussa jäi tuhoisasti 14:ään.\nSeagullsin paras pistemies oli Wayne Martin Jr 19:llä, kun taas Kobrien riveistä loisti Jordan Loveridge 27:llä.\n– Tämä oli erinomaista koripalloa. Pelasimme kovaa ja puolustimme hyvin. Kolmannen jakson alussa vähän nukahdimme, ja siitä vastustaja rankaisi meitä. Heitimme vähän heikosti tänään, mutta ei voi silti olla kuin ylpeä joukkeesta, kommentoi Kobrien päävalmentaja Ville Turja.


LUKU-analytiikka selvittää kohdeyleisön kiinnostuksen kohteet\nLUKU-analytiikka kertoo kohderyhmäsi kiinnostuksen kohteet\nSuomalainen analytiikkainnovaatio LUKU yhdistää kielitiedettä, tekoälyä, mediadataa ja markkinatutkimusta uraauurtavalla tavalla. LUKU-analytiikalla voidaan laskea suomalaisten kiinnostuskohteet heidän verkossa kuluttamansa sisällön perusteella. Kiinnostuksen kohteet tietämällä yritykset ja organisaatiot voivat kertoa tuotteistaan ja palveluistaan huomioimalla kohdeyleisönsä toiveet ja tarpeet.\nLUKU-konseptin ovat kehittäneet yhteistyössä Taloustutkimus, Leiki ja MTV. Suomalaisen Leiki Oy:n kehittämä SmartTrends erottaa erittäin tarkasti tekstisisällöstä sen sisältämät aihealueet ja luo webkäyttäjien selauksesta kattavat anonyymit kiinnostusprofiilit. LUKU-analytiikan mediakäyttödata pohjautuu MTV:n verkkosisältöjen kulutukseen. MTV:n mediakäyttödatan kautta saadaan yksityiskohtainen kuvaus siitä, mikä sisältö kiinnostaa suomalaisia juuri tällä hetkellä. Taloustutkimus yhdistää tämän tiedon tutkimusvastauksiin. Leikin tekstianalyysiin ja kiinnostusprofiileihin käytettävää teknologiaa on hiottu 17 vuotta; tällä hetkellä jo yli 200 000 käsitteestä ja yli 5 miljoonasta säännöstä koostuva ontologia luo reaaliaikaisesti maailmanmarkkinoiden yksityiskohtaisinta dataa webkäyttäjien kiinnostuksista. Mikään muu markkinatutkimustoimisto maailmassa ei pysty tutkimaan vastaajiensa kiinnostusta satoihin eri aiheisiin kysymättä näistä yhtäkään kysymystä.\nMihin tietoa voi käyttää?\nKäytännössä tietoa oman markkinointikohderyhmän kiinnostuksen kohteista voi käyttää esimerkiksi omissa mediavalinnoissa eli mainonnan kohdistamisessa. Lisäksi LUKU voi toimia sisältömarkkinoinnin tekemisen apuna kun valitaan, missä asiayhteyksissä omasta brändistä ja tuotteista puhutaan. Näin esiinnytään omalle kohderyhmälle revanteissa ympäristöissä ja asiayhteyksissä, mikä tunnetusti parantaa markkinoinnin tehokkuutta.\nMiten saan LUKU-analytiikan käyttööni?\nLUKU-analytiikka on nyt liitettävissä edullisesti kaikkiin Taloustutkimuksen nettipaneelissa tehtäviin tutkimuksiin. Haluatko esimerkiksi vertailla nykyisten vs. potentiaalisten asiakkaittesi kiinnostuksen kohteita ja hyödyntää tietoa mainonnan suunnittelussa? Ota meihin yhteyttä!


Kirjoittaja Aihe: Virus usb-tikussa? (Luettu 3190 kertaa)\n« : 09.06.10 - klo:04.02 »\nInnostuin illan päälle(3-vuorotyö tarjoaa siihen mahdollisuuden) lataamaan Ubuntun 10.04 version. Ajatuksena oli laittaa se usb-tikulle ja kokeilla sitä sieltä. Ajattelin siirtää tikulta kaikki kansiot koneelle talteen. Tökkäsin tikun koneen kylkeen ja hetken päästä tuli ilmoitus, että kohdetta ei voida liittää tms. Tikun kuva tuli kuitenkin työpöydälle, joten klikkasin sitä ja kaikki kansiot tuli näkyvin. Yksi kansio, nimeltään Nastja pisti hälytyskellot soimaan. Tuon kansion sisältä löytyi desktop.ini ja Radosevic.exe nimiset tiedostot. googlella löytyi viestin alla olevat linkit(painakaa ctrl+f ja nastja tai radosevic)\nMitä tässä nyt kannattais tehdä/murehtia ja onko mahdollista, että jotain olis päässyt loikkaamaan koneelle. Syy miksi tämä mietityttää on se, että käytän dual-boottia vistan kanssa.\nVs: Virus usb-tikussa?\n« Vastaus #1 : 09.06.10 - klo:07.55 »\nEn tunne mainittua, oletettua virusta enkä osaa siihen kantaa, mutta olettaen että uhka on todellinen ...\nToivottavasti virus aktivoituessaan ei osaa tuhoata mitään Ubuntu puolelta. Näin on, toivottavasti, jos se ei osaa tuhota kovalevyn juurta ja jos sinulla on Ubuntu ext2-4 tiedostojärjestelmissä joista Vista ei ymmärrä mitään.\nItse siirtäisin Vistan toimimaan virtuaalikoneella, jolloin sen kontrollointi on helppoa tai poistaisin Vistan kokonaan koneelta ja ajaisin sitä jollakin muulla koneella. Mutta tämä vain IMHO.\n« Vastaus #2 : 09.06.10 - klo:10.27 »\nPistitkö sen tikun linuxiin vai windowsiin kiinni?\nJos pistit tikun kiinni windowsissa niin autorun esim. on saattanut saada viruksen aktivoitumaan ja loikkaamaan koneelle.\nJos kyseessä on linux-kone niin sinulla ei ole ihan niin paljoa aihetta huoleen. Ilmeisesti kyse on windows-viruksesta, joten jollei sinulla ole wine:ä asennettuna ja tuplaklikannut/avannut tiedostoa (.exe) niin se ei silloin pääse tekemään mitään linux-koneessa.\nJoka tapauksessa lähtisin miettimään missä koneissa se tikku on ollut, jotta tietäsin itse (ja voisi ilmoittaa koneen ylläpitäjälle) että ko. koneessa saattaa olla virus.\n« Vastaus #3 : 09.06.10 - klo:15.06 »\nLaitoin tikun Linuxiin kiinni, joten siinä mielessä mitään pahempaa tuskin on sattunut. Koneellani on wine, joten tämän vuoksi kokeilin klikata ja katsoa kysyykö wine lupaa tiedoston aukaisemiseen. Olin päättänyt, että en aukaise winellä, vaikka onnistuisikin. klikatessa radosevic.exe tiedostoa ei tullut mitään winen härpäkkeitä esiin, enkä erikseen ruvennut winellä sitä availemaan,\nSitä olen miettinyt, että mistä pöpö on päässyt loikkaamaan tikulle ja milloin. Oman vistan lisäksi ei pitäisi olla kovinkaan montaa vaihtoehtoa. Tuossa viruksessa on omituista se, että se esiintyy ensimmäisen linkkisivustoni mukaan usealla eri nimellä ja kaikki virusohjelmat ei tunnista sitä. Lisäksi sillä on kyky piiloutua niin, että resurssien hallinta näyttää sen olevan jokin windows tiedosto tms.\nMiten menettelisitte itse vastaavassa tilanteessa? Kannattaisiko tässä siirtää kaikki tärkeät tiedostot ubuntu cloud:iin ja sen jälkeen formatoida tikku?\n« Vastaus #4 : 09.06.10 - klo:15.55 »\nLevyn formatoinnin tarpeellisuus riippuu pitkälti miten paranoidi olet, mutta se on tietenkin ihan turvallinen varotoimenpide.\nEnnen tiedostojen siirtoja ja varsinkin jos et meinaa formatoida levyä lataisin netistä jonkin ilmaisen virustorjuntaohjelmiston linuxille ja skannaisin usb-levyn virusten varalta.\nTälläisia muistaakseni on clam av, avast ja antivir.\nMaksullisista muistaakseni esim. f-securelta saa linuxillekkin 30-päivän ilmaisversion.\nYleisesti ottaen et tarvitse mitään virustutkaa joka skannailee koko ajan taustalle, vaan lähinnä jos haluat tarkistaa jonkun tietyn tiedoston/cd:n/usb-tikun virusten varalta ennen kuin pistät sen windows-koneeseen.\nEDIT: Syy skannauksen tarpeellisuuteen on se että jos levyllä on yksi virus siellä voi olla muitankin piilottautuneena. Jotta et sitten siirrä jotain exel macro-virusta varmuuskopioihisi pilveen tai muuallekkaan.\n« Viimeksi muokattu: 09.06.10 - klo:15.57 kirjoittanut henri_aleksi »\n« Vastaus #5 : 09.06.10 - klo:21.02 »\nLainaus käyttäjältä: JarTak - 09.06.10 - klo:15.06\nMiten menettelisitte itse vastaavassa tilanteessa?\nSuoraan kysymykseen suora vastaus. Poistaisin tämän erehdyksessä asennetun Windowsin koneelta. Asentaisin Windowsin jollekin muulle koneelle, jos sitä tarvitsee tai käyttäisin Windowsia virtuaalikoneella, koska fyysiselle koneelle ei minulla ole mitään tarvetta.\nEn ainakaan missään tapauksessa eskaloisi Windows-ongelmaa Ubuntu koneelle asentamalla sille täysin tarpeettomia maksullisia juttuja.\nJos tikkua johonkin tarvitsee vielä Windowsissa, niin sitten toimisin miten Windowsissa yleensäkin toimitaan virusten kanssa - maksullisilla ohjelmilla, nähden paljon vaivaa ja lopputulos on parhaimmassa tapauksessa epävarma.\nJos tikkua ei tarvitse (tai paremminkin sen sisältöä), niin en käsittelisi sitä Windowsissa lainkaan, vaan osioisin sen Linuxissa ja tekisin siihen esim. FAT32 tiedostojärjestelmän tai jonkun muun riippuen tarpeesta.\n« Vastaus #6 : 09.06.10 - klo:21.22 »\nLainaus käyttäjältä: Ganymedes - 09.06.10 - klo:21.02\nItselläni on myönteinen kokemus VirtualBox:ista. Repository:\ndeb http://download.virtualbox.org/virtualbox/debian lucid non-freeKäytän sillä kahta ohjelmaa (printteri ja skanneri). Asensin ja käytän xterm-desktop'pia tuon kanssa niin maksimoin vapaan muistin.\n« Vastaus #7 : 09.06.10 - klo:21.28 »\nLainaus käyttäjältä: K-Veikko - 09.06.10 - klo:21.22\nItselläni on myönteinen kokemus VirtualBox:ista.\nItse olen käyttänyt PALJON VMwarea ja se toimii erittäin hyvin Ubuntulla. Siitä on nykyään myös 10.04:lle tuore versio. VMware Player on maksuton ja riittää kaikkeen tavanomaiseen - sen lisäksi tältä firmalta löytyy kaikkea muutakin mitä virtualisointiin yleensäkään on tarjolla. Osa VMwaren koodista on nykyään avointa.\n« Vastaus #8 : 10.06.10 - klo:07.14 »\nVirtualisointi on ihan mielenkiintoista ja hyödyllistä puuhaa, mutta\nYksi kansio, nimeltään Nastja pisti hälytyskellot soimaan. Tuon kansion sisältä löytyi desktop.ini ja Radosevic.exe nimiset tiedostot. googlella löytyi viestin alla olevat linkit(painakaa ctrl+f ja nastja tai radosevic)\nAivan ensimmäiseksi kannattaisi poistaa tuo virus tikulta. Se saattaa vaatia pääkäyttäjän oikeuksia.\nGraafisesti onnistuu käynnistämällä selain päätteestä:\ngksudo nautilusTämän kanssa kannattaa toimia varovaisesti, ettei poista mitään tarpeellista, normaalistihan selainta käytetään käyttäjän oikeuksilla, joilla ei voi rikkoa järjestelmäänsä. Kokeile ensin, suostuuko virus poistumaan ilman sudoa.\nTikun voi tietysti formatoida varmuuden vuoksi. Jos tikku ei ole ollut Windowsissa kiinni, tuskin härpäke on levylle hypännyt. Windows-osion voi skannata esim. Clam Av:lla, jonka voi asentaa Ubuntun paketeista Synapticilla.\n« Vastaus #9 : 10.06.10 - klo:23.40 »\nEnglannin kielisillä keskustelupalstoilla oli manailtu sitä, ettei kaikki virustorjunnat pysty poistamaan tuota virusta. Ajattelin, että tehdäänpä testi ja katsotaan löytyykö tikusta mitään. Aluksi kokeilin Avg:tä. Asennuksen jälkeen en vaan mitenkään löytänyt ikonia, mistä sen voisi käynnistää. Siispä seuraavaan ohjelmaan. F-securen versio oli vanhahko, enkä saanut asennettua sitä. Sitten oli vuorossa Avast. Se asentui ja lähti käyntiin helposti, mutta vaati rekisteröintitunnusta, jonka saaminen kestää max päivän. Viimeisenä vuorossa oli Klam av Joka taitaa käsittääkseni olla sama kuin Clam av, mutta kde versio graafisella käyttöliittymälä siitä. Klam asentui helposti ja sitä sen käyttäminenkin oli. Surullista vaan, mutta se ei löytänyt tikulta virusta. Toisaalta tikulla ollut virus oli havaittu ensimmäisen kerran vasta kaksi kuukautta sitten, joten kestänee varmaan jonkin aikaa kunnes synapticista saa purevan version ladattua.\nLopulta päädyin siihen, että poistin tikulta viruksen ja siirtelin muut tärkeämmät jutut omaan kansioonsa. Sen jälkeen alustin koko puikon. Virus oli juttujen perusteella esiintynyt ainoastaan Windowsissa ja niin kuin täälläkin oli juttua ext-formaatista, niin mahtaa olo olla ext4 tiedostojärjestelmän päällä kuin lumiukolla Saharassa.\nSe mikä itselleni oli tässä opettavaista on se, että virustorjunnat ei pelasta kaikelta, mitä helposti voisi kuvitella.\n« Vastaus #10 : 12.06.10 - klo:02.22 »\nIhan mielenkiinnosta Googlasin jutut.\nUudenlainen testi: virustorjujissa suuria turvaeroja (21.12.2009)\nVanhempi (2007) testi\n[PDF] Turvaohjelmat jakautuneet kahtia\n« Vastaus #11 : 22.06.10 - klo:18.21 »\nLainaus käyttäjältä: Jaer - 12.06.10 - klo:02.22\nJa tietenkään Avastia ei ole testattu. Kaikki ilmainen on näköjään enemmistölle ilmaa.


Korona peruuttaa tilaisuuksia, mutta saa kulttuuripuolella myös luovuuden ja mielikuvituksen liikkeelle – ”Tätä laivaa ei ohjaa kukaan, nyt mennään vapaalla liidolla” – Pitäjänuutiset\nTuomas Hoikkala ei ole valmis nostamaan käsiä pystyyn koronan edessä.\nKulttuuri Mäntyharju Pertunmaa Uutiset\nKorona peruuttaa tilaisuuksia, mutta saa kulttuuripuolella myös luovuuden ja mielikuvituksen liikkeelle – ”Tätä laivaa ei ohjaa kukaan, nyt mennään vapaalla liidolla”\n22.3.2020 05:00 23.3.2020 08:09 Henry Parta\nTaidekeskus Salmelan toiminnanjohtaja Tuomas Hoikkala kehottaa pitämään positiivisen asenteen koronakurjuuden keskellä. Salmelan kesäkauden kohtaloa ei vielä tiedä kukaan, mutta Hoikkala uskoo poikkeuksellisen tilanteen jopa edesauttavan kulttuuria laajemmassa katsannossa.\n– Kulttuuri tulee saamaan ihmisten mielissä nyt suuremman aseman. Tällaisina aikoina henkiset jutut korostuvat ja onhan tämä elämänmeno melkoista mammonan ylivaltaa nyt ollutkin.\nSalmelan kesäkauden avajaiset on merkattu kesäkuun 6. päivälle. Kukaan ei tosin tiedä, mikä silloin on tilanne.\n– Tässä ei voi mennä kuin olosuhteiden mukana. Tätä laivaa ei ohjaa kukaan, nyt mennään vapaalla liidolla.\nHoikkalan mukaan näyttelyitä rakennetaan valmiiksi odottaen sitä hetkeä, kun ovet mahdollisesti auki saadaan.\n– Joka tapauksessa Salmelassa kesällä jotakin on, puistot ovat ainakin auki. Ihmiset tarvitsevat muutakin kuin ne neljä seinää kotona.\nPositiivisuutta korostava Hoikkala sanoo luovuuden ja mielikuvituksen olevan nyt jälleen kovassa kurssissa. Maaseudulle hän toivoo koronan tuovan uutta potkua.\n– Odota, että tämä aiheuttaisi massiivisen maallemuuton. Maaseudun ymmärtäminen kasvaa, tuumasi Hoikkala perjantaina autionoloisessa Helsingissä.\nSalmelan tapahtumien ohella Mäntyharjun kulttuurikesästä odotetaan muutenkin normaalia vilkkaampaa, viettäähän kunta 425-vuotisjuhliaan. Vs. kulttuurisihteeri Eveliina Mäenpään mukaan kesäkuun tapahtumia viedään tällä hetkellä eteenpäin normaalisti, vaikka toukokuun tapahtumat onkin jo pyyhitty suosiolla sivuun,\n– Upea kulttuurikesä olisi tulossa, jos vain mahdollista. Mutta tilannehan on se, että ei sitä tiedä, järjestetäänkö vai ei.\nKesäkuun 5. päivälle on suunniteltu teatteria kulttuurisaliin ja 7. päivä pitäisi olla samassa paikassa Mäntyharjun historian kolmannen osan julkaisujuhla. 50 vuotta täyttävän museon olisi tarkoitus aueta 13. kesäkuuta ja 27. kesäkuuta on torille tulossa suuri kansanrieha juhlavuoden kunniaksi.\n– Osa tapahtumista ollaan valmiita siirtämään syksylle, mutta ei tietenkään kaikkea, Mäenpää huomauttaa.\nHistoria-teoksen osalta kirjoittaja Janne Poikolainen päivitti tuoreimmat kuulumiset Facebookiin loppuviikosta:\n– Painokoneet jauhavat ainakin toistaiseksi entiseen tapaan. Kirja näyttäisi näin ollen valmistuvan aikataulussa, poikkeusoloista huolimatta. Julkistamistilaisuuden suhteen joudumme sen sijaan olemaan vähän kuulolla. Mikäli tilanne ja siihen liittyvät rajoitukset eivät tästä pahene/pitkity, ilmestyy kirja kuitenkin jossain vaiheessa tulevan kesän kuluessa.\nHommat eivät kulttuuritoimessa tule loppumaan, sillä kulttuurin tarjontaa muun muassa verkossa ollaan valmiit lisäämään.\n– Mutta onhan tämä kurjaa varsinkin kulttuurialan yrittäjien näkökulmasta, jos kesä menee hukkaan, Mäenpää myöntää.\nSatu Liikkasen mukaan kulttuurin parissa työtä riittää, vaikka virus ongelmia aiheuttaakin.\nPertunmaalla on jo varmaa, että toukokuuksi suunniteltu kulttuurikarnevaaliviikko peruuntuu. Kulttuurivastaava Satu Liikkanen sanoo, kesän tapahtumia rakennetaan vielä normaalisti, vaikkakin sillä mielellä, että nekin voivat jäädä väliin.\n– Määräysten mukaanhan tässä mennään, mutta tekemistä kyllä riittää.\nPertunmaallakin ollaan kunnan nettisivujen kautta tarjoamassa kulttuuria virtuaalisesti. Sivujen kautta pääse nauttimaan valtakunnallisesti välitetyistä tapahtumista.\nMyös Liikkanen uskoo, että poikkeuksellinen aika voi kulttuurin osalta luoda myös jotain uutta.\n– Varmasti tulee uusia tapoja tehdä kulttuuria, nythän on jo palvelutaloissa järjestetty ”ikkunatapahtumia” eli tekijät ovat esiintyneet pihalla ja yleisö on ollut ikkunoiden takana sisällä. Kysehän on taiteilijoiden elannosta.\nPertunmaalla liipasimella ovat myös suosioon nousseet lauantaiset toritapahtumat ja kesän ykkösjuhla Pertun Päivät. Mäntyharjulla kulttuuritapahtumien ohella vaaravyöhykkeellä on kesäisin suurimman yleisömassan keräävä markkinamaanantai, joka on tänä vuonna 22. kesäkuuta.\n← Mielipide: Positiivisempi ratkaisu kouluverkkoon\nPertunmaan hyvinvointiasema ei ota enää vastaan hengitystieinfektioista kärsiviä – ”Vetoan vakavasti kaikkiin, että kukin pysyisi omalla kotiseudullaan” →


Matkalaukkusatuja – Kulttuurilahja\nMyös lapset ovat kärsineet koronan aiheuttamasta kulttuurivajeesta viimeiset kaksi vuotta, joten haluamme viedä Matkalaukkusatuja kiertue-esityksemme mahdollisimman monien lasten luo päiväkoteihin ja kouluihin!\nMatkalaukkusatuja on visuaalinen satuhetki, jossa nähdään ja kuullaan perinteisiä satuja kahden näyttelijän kertomana ja esittämänä. Tarinoita väritetään soittimin ja erilaisin äänin, ja mukana on myös pieni valokalusto lisäämään satujen visuaalisuutta. Matkalaukkusaduissa kuullaan mm. tarina karhun kalanpyynnistä ja jäniksen ja kilpikonnan kilpajuoksusta.\nSUPER teatteri on vuonna 2015 perustettu lastenteatteri, joka toimi aluksi ilman omaa teatteritilaa vieraillen muun muassa Lahden kaupunginteatterissa. Keväällä 2016 SUPER aloitti toimintansa omissa toimitiloissa Lahden keskustassa.\n107 päivää 31.08.2022\n50 € Matkakulut\n150 € Näyttelijän esityskorvaus\n300 € Yksi kokonainen esitys\n500 € Kaksi kokonaista esitystä peräkkäin samassa tilassa\n1000 € Neljä kokonaista esitystä (kaksi esitystä kahtena päivänä)


13.7.2021 Suomen Luonto 5/2021 Kysy luonnosta\nMiksi yksi tuulihaukan poikasista on selvästi sisaruksiaan vanhempi?\nTuulihaukat lähtevät tavallisesti pesästä parin päivän välein. Kuva: Juha Soininen / Vastavalo\nTuulihaukoilla oli pöntössään viisi poikasta. Ensimmäinen lähti pesästä jo kaksi viikkoa ennen kuin muut olivat edes nousseet pöntön etureunalle. Onko näin suuri ikäero yleinen, vai onko vahvin vain saanut kaiken emojen tuoman ravinnon? Yhden poikasen nappasi pöntöstä hieman tuulihaukkoja suurempi ja raskasrakenteisempi haukka. Lähistöllä lennelleet emot eivät voineet kuin kirkua, kun isompi haukka lensi pöntölle. Mikä haukka mahtoi viedä pesäpoikasen? Muut kolme varttuivat lentokykyisiksi ja lähtivät pesästä parin päivän välein.\nTällainen ikäero poikueessa on selvästi tavallista suurempi. Tuulihaukka munii joka toinen päivä ja aloittaa haudonnan heti ensimmäisestä munasta. Poikaset lähtevät pesästä parin päivän välein, juuri niin kuin kysymyksen nuorimmat poikaset ovat tehneet. Isossa poikueessa vanhimman ja nuorimman ikäero voi venyä pariin viikkoon, jos ravintotilanne ylipäänsä sallii isot poikueet.\nTässä pesyeessä vanhimman ja sitä seuraavan poikasen ikäero on jo kaksi viikkoa, ehkä enemmänkin, sillä poikaset eivät ole vielä lentokykyisiä ilmestyessään kerjäämään pöntön etureunalle. Ruoan riittäminen vain vanhimmalle poikaselle selittää huonosti sen, että poikueessa oli viisi poikasta hengissä. Ravintoa on ollut riittävästi. Ehkä munia on ollutkin vielä enemmän?\nSain kuulla tuulihaukkojen rengastajilta, että viime kesänä poikueet olivat eriaikaisia ja lajin pesimäkausi venyi. Tässä on kysymys kuitenkin vain yhdestä pesästä, jonka pojat ovat ”liian” eri ikäisiä. Ehkä molemmilla ilmiöillä on silti sama selitys?\nRavintotilanne, erityisesti pikkunisäkkäiden määrä, on voinut huonontua muninnan alkaessa, ja muninta on pitänyt aloittaa uudestaan parin viikon kuluttua. Hiiret ja myyrät eivät lisäänny näin nopeasti, mutta tuulihaukka pystyy saalistamaan myös sammakoita, sisiliskoja ja linnunpoikia, jopa hyönteisiä. Jos säät ovat parantuneet, ja jotkin saaliseläimet ovat alkaneet liikkua vilkkaasti, tuulihaukka on ehkä voinut jatkaa munintaa tauon jälkeen.\nMikä haukka vei yhden poikasen? Kanahaukan tiedetään vievän poikasia tuulihaukan pesiltä. Kanahaukkakoiras on tuulihaukkaa kookkaampi ja jäntevämpi, naaras vielä koirastakin selvästi suurempi.\nNyt luontoon: Seuraa lintujen varoittelua\nHiljentyneessä metsässä voi löytää petolinnun ja opetella ymmärtämään lintujen kieltä.\nTunturihaukka oli vuosisadat arvostetuin metsästyshaukka kuninkaiden hoveissa. Nykyajan haukkamies ylistää ylväintä siivekästä villitunturissa.


Kulttuuriympäristökävelyt lauantaina 12.9. – Museokeskus Vapriikki\nKulttuuriympäristökävelyt lauantaina 12.9.\nLauantaina 12.9. Pirkanmaan maakuntamuseo järjestää kaksi kävelykierrosta, joilla pääsee tutustumaan Vapriikin historiaan sekä Tampereen keskustan arkeologisiin kohteisiin. Kierroksille on vapaa pääsy ja ne liittyvät Euroopan kulttuuriympäristöpäiviin.\nVapriikin rakennushistoriaa sisältä ja ulkoa –kierros kello 13 tutustuttaa museokeskus Vapriikin historiaan. Vapriikki toimii entisessä Tampellan konepajassa, joka on tärkeä pala Tampereen teollisuuden historiaa Tammerkosken kansallismaisemassa. Opastetulla kierroksella tutustutaan Vapriikin teolliseen menneisyyteen ja rakennushistoriaan; mitä konepajan tunnusmerkkejä Vapriikista löytyy, ja miten moniosainen rakennus on muuttunut 1800-luvun lopulta tähän päivään. Mitä valmistettiin Alaverstaalla? Entä missä sijaitsivat valimo, Susipiha ja puuhiomo?\nKlo 14.10 starttaa kävelykierros Tampereen keskustan arkeologisille kohteille. Arkeologi Sami Raninen opastaa historiallisesti merkittävien kohteiden sijaintipaikoille. Kävelylle lähdetään Vapriikin pääoven edestä.\nMolemmille kierroksille on vapaa pääsy ja ne kestävät noin tunnin. Kierrokset liittyvät Euroopan kulttuuriympäristöpäiviin, jonka tapahtumat keskittyvät syyskuun toiseen viikonloppuun. Tänä vuonna teemana on teollisuuden ja tekniikan perintö. Euroopan laajuinen tapahtuma aktivoi ihmisiä tutustumaan omaan kulttuuriympäristöönsä ja toimimaan sen puolesta.


Uusi puu -hanke lisää päättäjien ymmärrystä puun käyttöön perustavasta bio- ja kiertotaloudesta - Suomen Metsäyhdistys rySuomen Metsäyhdistys ry\nJulkaistu: 23.06.2020 10:07\nViimeksi muokattu: 07.12.2020 09:02\nPäättäjien 46. Metsäakatemian osallistujia tutustumassa Uusi puu -näyttelyyn. Kuva: Erkki Oksanen. Participants of the 46th Finnish Forest Academy exploring The New Wood exhibition. Photo: Erkki Oksanen.\nPuupohjainen biokiertotalous on täällä jo nyt. Uusi puu on viestintähanke ja lähes 30 suomalaisen organisaation yhteisö, jonka tavoitteena on kertoa, mihin puu pystyy.\nUusi puu esittelee konkreettisia esimerkkejä olemassa olevista puupohjaisista tuotteista ja lähitulevaisuuden kestävistä ratkaisuista. Hanke pyrkii lisäämään tietämystä puupohjaisten tuotteiden merkityksestä fossiilisten raaka-aineiden korvaajana sekä vahvistamaan mielikuvaa puupohjaisesta biokiertotaloudesta.\nUusi puu -näyttelyyn ja verkkosivuille koottujen esimerkkien avulla tuodaan esiin puupohjaisten ratkaisujen yhteiskunnallinen merkitys kestävän kehityksen ja kasvun tukemisessa ja ilmastonmuutoksen torjunnassa.\nHanke on suunnattu etenkin yhteiskunnallisille vaikuttajille ja päätöksentekijöille.\nUusi puu kokoaa toimialan organisaatiot yhteistyöhön\nUusi puu on lähes 30 suomalaisen organisaation yhteisö. Hankkeen päärahoittaja on Suomen Metsäsäätiö, minkä lisäksi hanketta rahoitetaan siihen osallistuvien organisaatioiden jäsenmaksuilla. Suomen Metsäyhdistys vastaa Uusi puu -hankkeen toteutuksesta.\nUusi puu -hankkeen jäseneksi voidaan hyväksyä organisaatio, joka:\ntoimii puupohjaisten tuotteiden/ratkaisujen valmistajan, jalostajan tai pakkaajan roolissa (pois lukien paino- ja kirjoituspaperi, puu rakennusmateriaalina tai bioenergiana).\non puupohjaisen biotalouden tai metsätalouden yhteisö, tutkimuslaitos tai koulutusorganisaatio.\nKiinnostuitko? Lue lisää hankkeen sivuilta osoitteesta Uusipuu.fi.\nUusi puu -hankkeen projektipäällikkö Virpi Korhonen\nbiotalouspuupohjaiset tuotteetuusi puu


Kolumni 7/2017 - Sosiaalityön tutkimuksen seura\nHyviä kokemuksia yliopistojen ja ammattikorkeakoulujen koulutusyhteistyöstä | 7.9.2017\nMinulla on ilo ja kunnia toimia sosiaalialan AMK-kouluttajien verkoston edustajana Sosiaalityön tutkimuksen seuran hallituksessa vuodesta 2017 alkaen. Toivon, että voin ja osaan omalta osaltani edistää yliopistollisen sosiaalityön ja ammattikorkeakoulujen sosiaalialan välistä yhteistyötä. Yliopisto- ja ammattikorkeakouluyhteistyöstä on monia konkreettisia ja hyviä esimerkkejä niin koulutuksen kuin tutkimus- ja kehittämistoiminnankin saralla. Tässä kirjoituksessa tuon esille hyviä esimerkkejä koulutusyhteistyöstä. Tutuimpia minulle ovat turkulaiset esimerkit, mutta yritän välttää nurkkakuntaisuutta ja nostaa esille myös muiden kaupunkien kokemuksia.\nTampereella eri korkeakoulujen välinen hallinnollinen yhteistyö on jo pitkällä. Tampereen yliopisto ja Tampereen teknillinen yliopisto yhdistyvät vuonna 2019 Tampereen uusi yliopisto -nimiseksi säätiöyliopistoksi. Seuraavaksi askeleeksi suunnitellaan Tampereen ammattikorkeakoulun integroimista mukaan. Tavoitteena on ”strategisesti johdettu kokonaisuus, jossa monitieteiset kokonaisuudet, joustavat opintopolut ja yhteiskunnallinen vaikuttavuus nostavat toiminnan tuloksellisuuden ja vaikuttavuuden uudelle tasolle” (Opetus- ja kulttuuriministeriö 8.6.17).\nKoulutusyhteistyöstä hyvinä esimerkkeinä toimivat muutamat yliopistojen ja ammattikorkeakoulujen yhteiset erikoistumiskoulutukset, kuten Oikeustulkkauksen erikoistumiskoulutus ja Monikultturisuuden asiantuntijan erikoistumiskoulutus. Molempien suunnittelussa ja toteutuksessa on mukana useita yliopistoja (mm. Turun yliopisto) ja ammattikorkeakouluja (mm. Diak). Koulutukset on suunniteltu alkamaan kevätlukukaudella 2018.\nVarsinaissuomalais-satakuntalaisesta, jo toteutuneesta koulutusyhteistyöstä mainittakoon esimerkkinä suuren suosion saanut opintojakso ”Lapsen kaltoinkohtelu – tunnista, kohtaa ja toimi”, jonka Turun ammattikorkeakoulu, Turun yliopisto, Satakunnan ammattikorkeakoulu ja Tampereen yliopiston Porin yksikkö yhdessä järjestävät.\nMoniammatillinen osaaminen asiakkaan/potilaan hoidossa ja kuntoutuksessa (MONELLE-klinikkaopetus) taas on puhtaasti turkulainen esimerkki monialaisesta koulutusyhteistyöstä yliopistojen (Turun yliopisto ja Åbo Akademi) ja Turun ammattikorkeakoulun välillä. Kuntoutuksen kenttä on moniammatillinen ja monialainen, ja tarjoaa näin luontevan ympäristön yhteistyölle. Vastaavantyyppisiä toteutuksia on järjestetty muuallakin Suomessa. Turussa mukana on kahdeksan eri alan opiskelijoita (lääketiede, hammaslääketiede, psykologia, logopedia ja sosiaalityö yliopistosta sekä sosiaaliala, hoitotyö, fysioterapia ja toimintaterapia ammattikorkeakoulusta). Kurssi rakentuu asiakastapausten ympärille, joita työstäviä monialaisia ryhmiä tukevat asiantuntijaluennot, verkkotyöskentely ja seminaarit. Eri alojen opettajat toimivat konsultin roolissa ryhmille.\nErinomainen esimerkki yliopiston sosiaalityön oppiaineen ja ammattikorkeakoulun sosiaalialan koulutuksen välisestä yhteistyöstä on pohjoisen Sociopolis – yhteistyörakenne, jossa myös Pohjois-Suomen sosiaalialan osaamiskeskus Poske on mukana. Yhteistyön tavoitteena on mm. terävöittää näiden koulutusten yhteistyötä, työnjakoa ja profiloitumista - sen lisäksi, että sillä pyritään vahvistamaan sosiaalialaa ylipäätään ja lisäämään sen näkyvyyttä. (Viinamäki & Pohjola, 2016, 11.)\nMielestäni varsinkin Lapin mallin mukaista, kiinteää yhteistyötä tarvitaan nyt. Voimakkaat pedagogisoitumisen, medikalisoitumisen ja juridisoitumiset tuulet puhaltavat. Sote-uudistuksessa sosiaaliala on vaarassa jäädä sivuraiteille. Jostakin syystä ajassamme on muodikkaampaa puhua terveyden edistämisestä (sosiaalipolitiikan sijaan) ja osallisuudesta (sosiaalisen sijaan). Onko sosiaaliala ollut niin voimakkaasti kytköksissä hyvinvointivaltioon, että sen murtuessa tai ainakin muuttuessa sosiaaliala joutaa myös mennä? Tapahtuuko Suomessa siten, kuin hollantilainen kollega kuvasi muutosta heillä: sosiaalialan ammattilaisia tarvitaan vain organisoimaan vapaaehtoistyötä ja kansalaisaktiivisuutta, ja kaiken institutionaalisemman huollon ja hoivan hoitavat terveysalan ammattilaiset?\nNäiden synkkien skenaarioiden valtaan ei kuitenkaan pidä jäädä, vaan sosiaalialan tutkijoiden, kouluttajien ja ammattilaisten pitää yhdistää voimansa ja löytää alueellisesti ja valtakunnallisesti yhteistä ääntä sosiaalisen puolesta. Hyviä esimerkkejä yhteistyöstä jo on runsaasti eri puolilta Suomea. Mennään ratkaisukeskeisesti eteenpäin ja tehdään lisää sitä mikä toimii!\nma. yliopettaja, Turun ammattikorkeakoulu\nOpetus- ja kulttuuriministeriö. Tiedote 8.6.2017. http://minedu.fi/artikkeli/-/asset_publisher/tampereen-uusi-yliopisto-aloittaa-2019-korkeakoulujen-opetusyhteistyo-laajenee [viitattu 4.9.17]\nViinamäki, L. & Pohjola, A. 2016. Tutkimus sosionomi (ylempi AMK) –tutkinnon suorittaneiden koulutus- ja työmarkkina-asemasta. Lapin AMK:n julkaisuja Sarja A Tutkimukset 1/2016.


Suomen Lomapalvelu- Matkailijan asialla » Tanskalaiset voittivat Levin Koutalaen arkkitehtikisan\nTanskalaiset voittivat Levin Koutalaen arkkitehtikisan\nJulkaisija Suomen Lomapalvelu on 11/12/2011  13:33Ei kommentoitu\nTanskalainen arkkitehtiyhtiö BIG on voittanut Levin Koutalelle suunnitellun jättilaajennuksen arkkitehtikilpailun.\nTanskalaisten työ kulkee nimellä ”Koutalaki Ski Village”. Arkkitehtikilpailun tuomariston mukaan työ muuttaa valmistuessaan Koutalaen alueen ja samalla koko Levin maailmanluokan matkakohteeksi. Samalla se tarjoaa huippuluokan majoitusta ja vapaa-ajan palveluita laaja-alaisesti eri kohderyhmille.\nBIG:n visionäärinen lähestymistapa, joka yhdistää lomakeskuksessa yksilölliset majoitusvaihtoehdot, palvelut sekä mahdollisuudet vapaa-ajan toimintaan, herätti tuomaristossa suurta kunnioitusta.\n- BIG:n kunnianhimoinen suunnitelma haastaa perinteisen ajattelutavan ja uskomme Kassiopeia Finland Oy:n ja BIG Bjarke Ingels Groupin välisen yhteistyön hedelmällisyyteen, tuomaristosta kerrotaan.\nKoutalaen alueen omistava ja arkkitehtikilpailun järjestänyt Kassiopeia Finland Oy omistaa myös tällä hetkellä Koutalaen alueella jo sijaitsevat Hotelli Levi Panoraman ja kokous- ja kongressikeskus Levi Summitin sekä Hotelli K5 Levin.\nLevin matkailukeskuksessa sijaitsevasta Koutalaen alueen laajennussuunnitelmasta käynnistettiin kansainvälinen arkkitehtikilpailu elokuussa 2011.\nKilpailuun kutsutuille neljälle arkkitehtitoimistoille asetettiin tavoitteeksi suunitella Levin ja koko Lapin alueella omaleimainen, alueen kulttuurista, luonnosta ja vuodenkierrosta teemansa ammentava vapaa-ajan keskus, joka lisää Levin kansainvälistä ja kansallista vetovoimaisuutta.\nKuva: BIG – Bjarke Ingels Group


Marttis :: Pekka Lavonsalo\nOlen tällä hetkellä töissä Rinnekodin Metsäryhmässä. Metsäryhmässä on yhteensä 17 asiakasta. Tulin töihin Rinnekotiin lokakuussa 2010. Koulutukseltani olen metsätalousinsinööri.\nPekka työstämässä puu-enkeliä moottorisahalla\nEnkeli-idea oli hämärästi mielessä. Kartoitettuamme pihapuiden kuntoa, huomasimme että Rinnekodin Muistola-rakennuksen viereinen hopeapaju oli huonossa kunnossa. Aluehuolto oli kaatamassa puuta ja pyysin heitä jättämään siihen jonkin verran runkoa pystyyn. Tiesin, että sisar Aino oli istuttanut puun joskus aikoinaan, ja jäljelle jäänyt runko sopi enkeli-ideaani täydellisesti. Näiden asioiden summana syntyi enkeli.\nAluksi katselin ja tutkistelin puuta pitkään. Se oli yhdeltä puolelta laho, joten piti miettiä miten se haittaisi vähiten kokonaisuutta. Kun malli päässäni oli valmis, aloin poistamaan pieniä paloja sieltä täältä. Kun enkeli oli suurin piirtein mittasuhteissaan, aloin tekemään yksityiskohtia. Mutkiakin tuli matkaan. Lahous vaikeutti aika lailla toisen siiven tekoa, sillä lahous oli syvemmällä kuin luulin. Hankaluuksia aiheuttivat myös oksankohdat, jotka olivat rungon sisällä. Kun tällainen oksan jämä tuli vastaan, repeytyi rungosta aina suunniteltua suurempi pala. Runko oli ylhäältä kolmihaarainen, ja haarojen keskelle oli kertynyt paljon multaa, jossa jo kasvoi uutta kasvillisuutta. Mullan poisto osoittautui yllättävän haastavaksi.\nEi työ vielä valmis ole. Mieli tekee sahailla aina pikkuisen sieltä täältä. Jonkin verran täytyy vielä sahata ennen kuin se saa olla. Riskinä on kuitenkin se, kun liikaa sahaa, ja siitä irtoaa jotain suunnittelematonta, niin asialle ei voi enää tehdä mitään. Olenkin turvautunut kokoajan ajatukseen, että jos menee ihan ”puihin”, niin ainahan siitä voi tehdä matalan tuolin.\nKysyttäessä voisin kuvitella tekevänikin taideteoksia tilaustöinä. Tämä oli ensimmäinen työni, ja siitä jäi hyvä maku suuhun. Tein viime vuonna Rinnesykseehen toteemipaalun. Se oli ensimmäinen moottorisahaveistelykokeiluni. Se oli kuitenkin helpompaa, sillä pölli oli irtonainen, ja sitä pystyi liikuttelemaan mielensä mukaisesti. Enkeli oli siis ensimmäinen kiinteä kohde, ja toimi hyvänä opettelupuuna. Niin pitkälle en ole vielä ajatellut, että pitäisin taidenäyttelyn. Varsinkin kiinteiden töiden yhteen saattaminen voisi olla hankalaa.\nVapaa-ajalla lukemistani kirjoista on John Irvingin Owen Meany jäänyt hyvin mieleen. Suosikkielokuvia on monia. Viime aikoina vaikutuksen on tehnyt Garden state ja Edge of tomorrow. Musiikin suhteen olen aika kaikkiruokainen. Kuuntelen todella paljon musiikkia laidasta laitaan. Lähimpänä sydäntä lienee kuitenkin funk.


Inter ja päävalmentaja Conte totisen paikan edessä – Ajax janoaa voittoa Liverpoolista | Yle Urheilu | yle.fi\n1.12.2020 klo 10.31päivitetty 1.12.2020 klo 10.39\nLohkovaiheeseen jäämisellä olisi vaikutusta myös päävalmentaja Antonio Conten asemaan. EPA\nKovin odotuksin tämän kauden jalkapallon miesten Mestarien liigaan lähtenyt italialaisseura Inter on tukalassa paikassa tiistaina Borussia Mönchengladbachin vieraana.\nInter on neljän ottelun jälkeen saanut kasaan vasta kaksi pistettä ja on B-lohkon hännillä. Saksalaisjoukkue Mönchengladbach johtaa lohkoa kahdeksalla pisteellään, Real Madrid on siitä pisteen päässä, ja Shahtar Donetskilla pisteitä on neljä.\nInterillä on vielä teoreettiset mahdollisuudet venyä lohkossa kahden parhaan joukkoon, mutta milanolaisjätin jatkopaikka vaatisi jo pientä ihmettä.\n– Meidän on oltava yhtenäisiä, hyvässä tai pahassa, Interin päävalmentaja Antonio Conte sanoi uutistoimisto AFP:n mukaan.\n– Meidän on otettava vastuu positiivisilla ja negatiivisilla hetkillä. Olemme kaikki samassa veneessä ja soudamme samaan suuntaan.\nMestarien liigan pudotuspelien ulkopuolelle jääminen kirpaisisi urheilullisen puolen lisäksi Interiä myös taloudellisesti. Varsinkin kun Inter ilmoitti viime viikolla tehneensä 102 miljoonan euron tappiot kaudesta 2019–2020.\nLohkovaiheeseen jäämisellä olisi vaikutusta myös päävalmentaja Conten asemaan. Conte oli poistumassa seurasta jo kesällä, vaikka Inter eteni Eurooppa-liigassa finaaliin ja oli Serie A:ssa toinen, vain pisteen erolla mestari-Juventukseen.\nHyökkääjäduolta odotetaan tulosta\nConte juhli pelaajana Mestarien liigan voittoa Juventuksessa kaudella 1995–1996, mutta ei ole valmentajana menestynyt erityisen hyvin Euroopan arvostetuimmassa seurajoukkuekilpailussa. Parhaimmillaan Conte on johdattanut Juventuksen Mestarien liigan puolivälieriin keväällä 2013.\nMöchengladbach-pelissä Conte laskee paljon hyökkääjiensä Romelu Lukakun ja Lautaro Martinezin varaan. Kaksikko on viimeistellyt kymmenen Interin neljästätoista Mestarien liigan osumasta viimeisen kahden kauden aikana.\n– Yritämme niin kauan, kunnes pääsy pudotuspeleihin ei ole enää matemaattisesti mahdollista, puolustaja Matteo Darmian kiteytti.\nAjax yrittää kaataa Liverpoolin\nViime viikolla kotonaan Atalantalle hävinneellä Liverpoolilla on tiistaina mahdollisuus varmistaa jatkopaikka 16 parhaan joukkoon. Englantilaisseura kohtaa D-lohkon kärkiottelussa kotonaan hollantilaisen Ajaxin. Jos Liverpool ei häviä ottelua, varmistaa se jatkopaikan.\nJoukkueiden edellinen kohtaaminen hollannissa päättyi Liverpoolin 1–0-voittoon.\n– Meidän pitää olla rohkeampia kuin edellisessä kohtaamisessa. Meillä oli paljon paikkoja, mutta emme onnistuneet viimeistelemään niistä. Uskon kuitenkin, että meillä olisi voinut olla enemmän paikkoja, jos olisimme olleet rohkeampia, Ajaxin päävalmentaja Erik ten Hag kommentoi Uefan nettisivuilla. (siirryt toiseen palveluun)\nD-lohkon toisessa ottelussa kohtaavat tasapisteissä Ajaxin kanssa oleva italialainen Atalanta ja tanskalainen Midtjylland.\n– On totta, että piste Liverpool-ottelusta ei välttämättä auta tilannettamme lohkossa. Tärkeintä kuitenkin on, että keskittymme omaan peliimme.\nLiverpoolin riesana on ollut viime aikoina avainpelaajien loukkaantumiset. Liverpoolilta ovat siivussa muun muassa keskikenttäpelaaja Thiago Alcantara, joka on sivussa näillä näkymin vuoden loppuun saakka. Liverpool sai viikonloppuna lisää kylmää vettä niskaansa, kun Alcantaraa tuurannut James Milner loukkaantui Brighton-tasapelissä.\n– Niin kauan kun saamme 11 pelaajaa jalkeille, taistelemme, otteluruuhkaa kritisoinut Liverpoolin päävalmentaja Jürgen Klopp totesi.\nEnnen tiistain ja keskiviikon otteluita jatkopaikan Mestarien liigassa on lunastanut jo Bayern München (Lohko A), Manchester City (Lohko C), Chelsea (Lohko E) ja Sevilla, (Lohko E), Barcelona (Lohko G) ja Juventus (Lohko G).\nTiistain Mestarien liigan pelit:\nLokomotiv – Salzburg\nShakhtar D – Real Madrid\nAtl Madrid – Bayern M\nM'gladbach – Inter\nFC Porto – Man City\nKeskiviikon Mestarien liigan pelit:\nFC Krasnodar – Rennes\nBasaksehir – RB Leipzig\nClub Brügge – Zenit Pietari\nJuventus – Dynamo Kiova


Seuran mestaruuskilpailut 2019 - Virpiniemi Golf\nSeuran mestaruuskilpailut 2019\nVirpiniemi Golfin seuran mestaruuskilpailut pelataan 16.-18.8.2019. Mestisviikonloppuna kisataan seuraavanlaisesti:\nLisäksi pelataan junnutiiltä nappulasarja. Nappulat pelaavat lauantaina Harjun ja sunnuntaina Meren. Hinta pelioikeutetuilta 20€ ja muilta 30€. Sisältää lounaan noutopöydästä tai Tsemppiburgerin ranskalaisilla molempina päivinä. Huomaathan, että osallistuaksesi seuran mestaruuskisoihin, sinun tulee olla Virpiniemi Golfin jäsen. Pelimuotona pistebogey HCP täysin tasoituksin. Ilmoittautumiset nappulasarjaan suoraan caddiemasterille.\nHuomioithan, että osallistuaksesi seuran mestaruuskilpailuihin, tulee kotiseurasi olla Virpiniemi Golf.\n← Lofoten Golf Tour 2019 Ruskon Betoni ja AC Oulu Golfin tulostaso huimasi päätä →


Vastuu ja vapaus lisääntyy. Mihin johtajia enää tarvitaan? - Pomona\nVastuu ja vapaus lisääntyy. Mihin johtajia enää tarvitaan?\n« Erilainen tapa tehdä sukupolvenvaihdos\nDigi antoi, digi otti – miten muuttui rekrytointi? »\nJohtamiseen liittyvä kestoaihe on ollut viimeisten vuosikymmenten aikana pallottelu siitä, kuinka suurissa erissä vapautta ja vastuuta pitäisi organisaatioon annostella. Yleisesti ottaen ollaan kai jo siirrytty aimo harppaus kontrolloivasta johtamisesta vapautta ja sitä kautta sekä yksilön että ryhmien potentiaalia hyödyntävään suuntaan. Olen itsekin levittänyt ilosanomaa ihmisten merkittävästä roolista yrityksen tavoitteiden saavuttamisessa koko konsulttiurani ajan kuin paraskin lähetyssaarnaaja. Olen saanut jo paljon käännynnäisiä aikaiseksi, mutta töitä riittää vielä.\nEn muista, että kukaan olisi ikinä kiistänyt väitettä ihmisten ainutlaatuisen suuresta merkityksestä yrityksen tavoitteiden saavuttamisessa. Käytännön toteutus on silti jäänyt monessa organisaatiossa tekemättä ja juhlapuheiden tasolle. Oman kokemukseni pohjalta väitän, että kaikissa organisaatioissa kannattaa ottaa askeleita vapauttavampaan ja vastuuttavampaan suuntaan.\nMitä voi saavuttaa?\nParhaimmillaan ihmisten potentiaalisuuden vapauttamisen ihmeitä tekevä voima näkyy esimerkiksi näin:\nLuottamus organisaation sisällä kasvaa. Luottamus kasvattaa yhteistyön määrää, ja se parhaimmillaan lisää luottamusta. Positiivinen kierre on valmis.\nVastuunkantaminen lisääntyy. Putkikatse avartuu ja ihmiset huolehtivat myös työkaveittensa suoriutumisesta ja hyvinvoinnista.\nIhmisten osaaminenkin lisääntyy, kun he päättävät huolehtia kehittymisestään itsenäisesti (organisaation tuella tietenkin) ja pystyvät rohkeasti käymään keskustelua työkavereittensa ja johdon kanssa.\nToimintaa ja bisnestä parantavat ideat tuodaan reippaasti esille, eikä niitä jätetä piiloon piirongin laatikkoon.\nNäyttää siltä, että ”uusia” ajatuksia johtamisesta voidaan parhaiten ottaa käyttöön niillä aloilla, joilla ei ole perinteenä saatuja vanhoja toimintamalleja, ja joissa ihmiset jo lähtökohtaisesti itse haluavat paljon vastuuta ja vapautta. Hyvä artikkeli aiheesta ja esimerkkejä pelialalta löytyi Helsingin Sanomista 8.1.2017 . Jutussa tuodaan hyvin esiin yhteisen tavoitteen merkitys organisaation johtamisessa ja johtajien ”uusi” rooli innostajana. Samoin esiin tulee ajatus siitä, että ”perinteisestä poikkeava työkulttuuri on osittain sukupolvikysymys”. En kertaa enää näitä näkemyksiä, vaan otan asiaan vielä uuden näkökulman.\nEi ehkä näin\nMyös tässä paratiisissa luikertelee viekas käärme. Metsään on menty railakkaasti silloin, kun ajatus ihmisten ihmeitä tekevästä voimasta on kritiikittä kuultu, mutta ei ymmärretty. Vapauden ja vastuun lisääminen organisaatiossa ei nimittäin vapauta johtamiselta. Johtamista tarvitaan edelleenkin, sillä jossain pitää olla tieto kunkin yksilön henkilökohtaisesta vastuunottokyvystä ja -halusta sekä potentiaalisuudesta ja jonkun pitää tätä tietoa koordinoida ja hyödyntää. Johtamisen vaikeus on siinä, että meille syntyy helposti harhainen käsitys toisen ihmisen haluista ja kyvyistä, koska kuvittelemme helposti muiden haluavan samoja asioita kuin me itse.\nKuka muistaa vielä tiimiorganisoinnin rantautumisen Suomeen? Julkisuudessa käsiteltiin paljon loistavasti onnistuneita muutosprojekteja, mutta epäonnistuneitakin oli. Tiedän tehtaan, jossa tiimimallia vastustettiin niin verisesti, että tehdas pysähtyi. Johto oli asiasta täysin ymmällään, koska he luulivat että uusi malli otettaisiin avosylin vastaan. Henkilöstössä vastuun ja vapauden lisääntyminen koettiin suurta pelkoa herättävänä asiana.\nJohtajille riittää vielä hommia\n”Ihmiset ovat tärkein voimavaramme”-mantran hokeminen ilman havaittavaa ymmärrystä ilmiön olemuksesta voi kuljettaa ajatuksia siihen suuntaan, että organisaation ongelmatkin ovat vain ja ainoastaan ihmisistä lähtöisin. ”Pitihän se arvata. Tappiota tuli, kun toi Pena on tollanen”. On silkkaa laiskuutta ja velttoilua johtajilta todeta, että epäonnistumiset liiketoiminnassa johtuvat huonoista tekijöistä, jos johto ei ole samalla huolehtinut omasta tontistaan ja prosessien toimivuudesta.\nPotentiaalin vapauttamisessa ja käyttöönottamisessa haastavinta lienee sen tunnistaminen. Paras jokaisen johtajan omassa työkalupakissa oleva menetelmä on tietenkin jatkuva keskustelu ihmisten kanssa. Mikäli pidättäydytään vain sääntömääräisissä ”kehityskeskusteluissa”, käsitys potentiaalista voi jäädä saavuttamatta. Jotta yksittäisen henkilön kehityspolku organisaatiossa saadaan hahmotettua, tarvitaan potentiaalin lisäksi vielä tietoa hänen toiminnastaan ja suoriutumisestaan nykyisissä töissä. Jo nämä kaksi komponenttia auttavat meitä näkemään missä olemme, ja niiden pohjalta voimme suunnitella, minkälaisilla toimenpiteillä pääsemme eteenpäin kaikkia tyydyttävällä tavalla.\nMiten hyvin teidän yrityksessänne oleva potentiaalia on käytössä?\nKirjoittaja on liikkeenjohdon konsultti, jolla on 25 vuoden aikana syntynyt näppituntuma suomalaisten yritysten sekä niiden johtajien ja ammattilaisten onnistumisiin ja haasteisiin.


Osta proteiinivohveli | Terveellinen ruoka ja juoma | MYPROTEIN™\nKevyempi proteiinipitoinen herkku, joka on ihanteellinen mihin aikaan päivästä tahansa\nNauti proteiinipitoisesta herkusta, joka sisältää 60 % vähemmän sokeria ja 20 % vähemmän rasvaa kuin markettituotteet, ilman kielteistä vaikutusta treeneihisi.\nSekoitimme proteiinipitoista täytettä varten maitoa ja heraproteiini-isolaattia, joka hillitsee makeanhimoa.\n15 grammaa proteiinia patukkaa kohden\n60 % vähemmän hiilihydraatteja ja 20 % vähemmän rasvaa kuin markettituotteissa.\nHalusitpa kasvattaa lihaksiasi, kiinteyttää vartaloasi tai pudottaa painoasi, oikean proteiinimäärän saaminen on erittäin tärkeää. Proteiinivohvelitmme sisältää 15 grammaa proteiinia, joka auttaa kasvattamaan ja ylläpitämään tärkeitä lihaksia1 — Se on oleellista kaikkien kuntoilutavoitteiden kannalta.\nHerkullinen makuvalikoima, mukaan lukien suklaa, suklaa ja pähkinä, kermakeksi, pähkinävoi, mansikka ja vanilja.\n2. 60 % vähemmän sokeria ja 20 % vähemmän rasvaa kuin supermarketeista saatavissa vohveleissa.\nMilloin proteiinivohveli nautitaan?\nMilloin tahansa kun sokerinhimo yllättää! Nämä proteiinipitoiset välipalat voidaan ottaa mukaan mihin tahansa.\nMitä proteiinivohvelin kanssa nautitaan?\nNauti proteiinimokka-kupillisen kanssa. Se on hyvänmakuinen kuuma juomamme, joka sisältää yli 15 grammaa proteiinia ja 10 % oikeaa pikakahvia — luonnollisen makuinen!\nKäytä samana päivänä kääreen avaamisesta. Säilytetään viileässä ja kuivassa paikassa poissa suorasta auringonpaisteesta.\nAllergeenit, katso lihavoidut ainesosat. Saattaa sisältää myös pähkinöitä.\nSuklaa hasselpähkinä maku: proteiinisekoitus (maitoproteiini, hydrolysoitu liivate), vehnäjauho (vahvistusaineet: kalsiumkarbonaatti, rauta, niasiini, tiamiini), palmuöljy, sokeri, fruktoosi, kaakaomassa, kaakaovoi, rasvaton maitojauhe, emulgointiaine (soijalesitiini), aromit, maitorasva, herneproteiini, soijajauho, auringonkukkaöljy, suola, nostatusaine (natriumbikarbonaatti), makeutusaine (sukraloosi), maissijauho.\nPeanut Butter maku: proteiinisekoitus (maitoproteiini, hydrolysoitu liivate), vehnäjauho (vahvistusaineet: kalsiumkarbonaatti, rauta, niasiini, tiamiini), palmuöljy, sokeri, fruktoosi, kaakaovoi, rasvaton maitojauhe, kaakaomassa, emulgointiaine (soijalesitiini), aromit, maitorasva, herneproteiini, soijajauho, kaakaojauhe, suola, nostatusaine (natriumbikarbonaatti), makeutusaine (sukraloosi), maissijauho.\nCookies & Cream maku: proteiinisekoitus (maitoproteiini, hydrolysoitu liivate), vehnäjauho (vahvistusaineet: kalsiumkarbonaatti, rauta, niasiini, tiamiini), palmuöljy, sokeri, fruktoosi, kaakaovoi, rasvaton maitojauhe, aromit, kaakaomassa, emulgointiaine (soijalesitiini), täysmaitojauhe, maitorasva, herneproteiini, soijajauho, auringonkukkaöljy, heraproteiini (maito), suola, nostatusaine (natriumbikarbonaatti), makeutusaine (sukraloosi), maissijauho.\nVanilja maku: proteiinisekoitus (maitoproteiini, hydrolysoitu liivate), vehnäjauho (vahvistusaineet: kalsiumkarbonaatti, rauta, niasiini, tiamiini), palmuöljy, sokeri, fruktoosi, kaakaovoi, rasvaton maitojauhe, kaakaomassa, emulgointiaine (soijalesitiini), herneproteiini, soijajauho, maitorasva, aromit, auringonkukkaöljy, suola, nostatusaine (natriumbikarbonaatti), maissijauho, makeutusaine (sukraloosi).\nMansikka maku: proteiinisekoitus (maitoproteiini, hydrolysoitu liivate), vehnäjauho (vahvistusaineet: kalsiumkarbonaatti, rauta, niasiini, tiamiini), palmuöljy, sokeri, kaakaovoi, fruktoosi, kaakaomassa, rasvaton maitojauhe, maitorasva, emulgointiaine (soijalesitiini), aromit, herneproteiini, soijajauho, auringonkukkaöljy, väri (punajuuren punainen), suola, nostatusaine (natriumbikarbonaatti), makeutusaine (sukraloosi), happo (sitruunahappo), maissijauho.\nSuklaa maku: proteiinisekoitus (maitoproteiini, hydrolysoitu liivate), vehnäjauho (vahvistusaineet: kalsiumkarbonaatti, rauta, niasiini, tiamiini), palmuöljy, kaakaomassa, sokeri, fruktoosi, emulgointiaine (soijalesitiini), kaakaojauhe, kaakaovoi, herneproteiini, soijajauho, maitorasva, aromit, auringonkukkaöljy, suola, nostatusaine (natriumbikarbonaatti), maissijauho, makeutusaine (sukraloosi).\nAnnoskoko - 1 Paketti (41.9g)\nAnnoksia per pakkaus - Jokainen pakkaus sisältää 10 annosta.\nPer 100g Per Paketti (41.9g)\nRasva 21.5 g 9 g\njosta tyydyttynyttä 14.3 g 6 g\nHiilihydraatit 31 g 13 g\njosta sokereita 13.1 g 5.5 g\nKuitu 2.4 g 1 g\nProteiini 35.8 g 15 g\nSuola 0.51 g 0.21 g\nRavintoarvot perustuvat suklaa makuun, muiden makujen ravintoarvot saattavat vaihdella.\nProteiinipitoinen vohveli maustetulla täytteellä, sisältäen sokeria ja makeutusainetta.\nMaku: Chocolate Cookies & Cream Maapähkinävoi Suklaa Hasselpähkinä Vanilja\nBox of 10 Valittu\nIhan hyviä jos tykkää vohveleista!\nTää oli ihana! Sekä maku että rapeus takaa makunautinnon! Eikä normivohvelille häpeä!\nKaikille herkuttelusta pitäville!\n21.4.2016 mukaan Herkuttelija


Herkkukatti: helmikuuta 2015\nNam nam... Makeaa ja hyvää!! :) Viikko sitten olin viettämässä aikaa hyvien ystävieni kanssa pääkaupunkiseudulla. Viemisiksi kamuille, päätin tekaista herkullista turkinpippurifudgea ja hyvin teki herkku kauppansa. :)\n100 g sitruunasuklaata (Fazer)\n1 dl turkinpippurirouhetta + vähän fudgen päälle\nPilko kattilaan suklaat pieniksi paloiksi ja kaada joukkoon kondensoitu maito. Lämmitä seosta miedolla lämmöllä koko ajan sekoittaen kunnes suklaat on sulanut ja seos on tasaista. Sekoita heti joukkoon turkkarirouhe ja kaada valmis massa leivinpaperoituun vuokaan (noin 25x25 cm). Tasoita pinta mikäli tarpeen. Ripottele pinnalle vielä turkinpippurirouhetta ja painele ne kevyesti kiinni.\nAnna jähmettyä jääkaapissa muutaman tunnin tai yön yli. Leikkaa halutun kokoisiksi paloiksi. Säilytä valmiita paloja jääkaapissa.\nValkosuklaa ja turkkarit sopii hyvin yhteen! :)\nPaloista tuli hiukan tahmaisia, kun ne oli jonkin aikaa huoneenlämmössä. Onneksi tämä ei vaikuttanut makuun laisinkaan! :D Tuo sitruunaleivontasuklaa toi myö kivasti makua tavallisen valkosuklaan rinnalla. Suosittelen kokeilemaan!\nKukas siellä taustalla huhuilee... Loordihan se siellä! :D Sitä kiinnosti niin kovasti nuo nauhat, joilla sidoin pussinsuut kiinni. Se olis varmaan syönyt narut, jos en olis estänyt. :)\nTunnisteet: Fudge, Karkit, Makeiset\nTällaisen suklaaherkun leivoin tässä jokin aika sitten viikonlopun herkutteluhetkiin. Tämä jos mikä oli helppo ja maistui myös aikasta hyvälle, mikäli vain on suklaan ystävä. :D\nsuklaakiehkuroita + koristelaattoja\nLämmitä uuni 175 asteeseen. Leivinpaperoi 24 cm irtopohjavuoan reunat ja pohja.\nSulata voi ja suklaa miedolla lämmöllä kattilassa kiiltäväksi seokseksi. Vatkaa munat ja sokeri kuohkeaksi vaahdoksi. Lisää vaahtoon voi-suklaaseos ja sekoita. Lisää lopuksi jauhot parissa erässä.\nKaada valmis massa vuokaan ja paista noin 30 minuuttia. Huom! Tortun kuuluu jäähä keskeltä vähän raa'aksi, kuten mutakakun tyyliin. Jäähdytä valmis torttu hyvin.\nValmista kuorrute. Rouhi sulkaa pieniksi paloiksi. Mittaa kattilaan voi ja kerma. Kuumenna melkein kiehumispisteeseen ja lisää sitten mukaan suklaapalat. Sekoittele kunnes seos on tasaista ja kiiltävää. Kaada kuorrute tortun päälle ja tasoita pinta. Anna kuorrutteen valua myös reunoille. Sulata valkosuklaa mikrossa, laita pieneen pursotuspussiin ja tee raidat tuoreen kuorrutteen päälle. Halutessasi voit tehdä marmorointikuvion kuten mä tein. :) Laita torttu jääkaappiin, jotta kuorrute jähmettyy. Raasta vielä juustohöylällä suklaakiehkuroita tortun päälle ja viimeistele koristelaatoilla.\nNami nam, herkkua oli! Suklaa ei voi koskaa olla muuta kuin hyvää! :)\nIdeana on tosiaan, että torttu jää vähän kosteksi keskeltä.\nTämä lisää kakun mehevyyttä ja hyvää makua! :)\nAivan tyytyväinen en ole tuohon koristeluun. Päässäni oli mukamas loistava visio, miltä koristelun tulisi näyttää, mutta kuinkas kävikään.... :D Eihän se sit näyttänytkään niin hyvältä, mitä olin kuvitellut ja sen takia jouduin epäonnistuneen koristelun peittämään suklaakiehkuroilla. Nooh, aina ei voi mennä niin kuin Strömsöössä! :D:D\nLähettänyt Herkkukatti klo 18:34 Ei kommentteja:\nSYDÄNLEIVOKSET JA -KARKIT\nTämä postaus tulee nyt vähän myöhässä ajankohtaansa nähden. :) Tein näitä sydänleivoksia ja -karkkeja ystävänpäiväksi, kun olin menossa kahvittelemaan kaverini luokse.\nLeivoksien täytteenä on mansikkainen rahkatäyte tumman pohjan välissä. Karkit puolestaan valmistuivat valkosuklaasta ja turkinpippurirouheesta sekä vadelma- ja maitosuklaasta.\n4-5 rkl mansikkavaniljahilloa (Dronningholm)\npieni tippa pastaväriä (rosa)\nPohjan päälle: mansikkavaniljahilloa\nTee pohja kääretortun tapaan. Lämmitä uuni 200 asteeseen. Yhdistä kuivat aineet keskenään ja sekoita. Vatkaan munat ja sokeri vaahdoksi. Sihtaa kuivat aineet vaahtoon ja sekoita varovasti nuolijalla. Kaada taikina leivinpaperoidun pellin/vuoan päälle, tasoita pinta. Paista uunin kestitasolla noin 10 minuuttia. Kumoa valmis pohja sokeroidun leivinpaperin päälle ja poista päältä pohjalla ollut paperi. Anna jäähtyä kunnolla.\nValmista pohja. Laita liivatteet kylmään veteen noin 10 minuutiksi. Vaahdota vaniljakerma ja mausta vaniljasokerilla. Sekoita joukkoon maitorahka ja hillo. Kuumenna sitruunamehu kiehuvaksi ja liuota liivatteet siihen. Anna jäähtyä hetkisen ja kaada seos sitten ohuena nauhana täytteen joukkoon koko ajan sekoittaen. Värjää halutessasi täyte rosan värisellä pastavärillä.\nLeikkaa jäähtynyt pohja kahtia. Ota esiin vuoka, johon kokoat leivoslevyn ja laita vuoan pohjalle leivinpaperi. Laita toinen pohjalevy vuokaan ja levitä sille ohut kerros hilloa. Kaada päälle täyte ja laita kanneksi toinen pohjalevy. Huom! Täyte on aika juoksevaa vielä tässä vaiheessa. Siksi on hyvä, että pohjalla oleva leivinpaperi ylettyy kunnolla kakun reunojen yli, jotta voit vetää paperin reunat leivospohjan päälle. Anna hyytyä jääkaapissa yön yli.\nLeikkaa hyytynyt leivospohja paloiksi. Siisti ensin reunat ja leikkaa sitten halutun kokoisiin paloihin. Valmista sydämet vaaleanpunaisesta sokerimassasta. Huom! Nämä voit tehä jo hyvissä ajoin etukäteen, vaikka jo edellisenä päivänä. Pursota leivosten päälle pienet nokareet kermavaahtoa tai vaikka tuorejuustoa, kuten mä tein, kun en jaksanut alkaa vispaamaan kermaa. :) Sulata suklaata mikrossa muutama pala ja laita se pieneen pursotuspussiin. Pursota pienet suklaanokareet tuorejuuston päälle ja paina siihen sokerimassasydän kiinni. Spritsaa vielä suklaaraidat koristamaan leivosta.\nnoin 4-5 turkinpippuria pienenä rouheena\n100 g vadelmasuklaata\nPäätä ensin kummat karkit haluut tehä eka. Turkkariversiota varten, murskaa turkinpippurit pieneksi rouheeksi, sulata valkosuklaa ja yhdistä nämä sitten keskenään. Lusikoi massa sydänmuotteihin. Kopauta muottia muutaman kerran, jotta ilmakuplat lähtee pois. Laita jääkaappiin jähmettymään.\nVadelmakarkit joutuu tehä kahdessa erässä. Sulata ensin vadelmasuklaa ja lusikoi muottiin. Kopauta taas muottia pari kertaa. Laita jääkaappiin jähmettymään. Kun jähmettynyt, sulata maitosuklaa ja lusikoi se vadelmakerroksen päälle. Kopautus ja taas jääkaappiin jähmettymään.\nIrrota valmiit karkit muoteista ja säilytä mielellään jääkaapissa.\nHyvin mauistuivat leivokset itselleni ja kaverilleni! :)\nTurkinpippuri ja valkosuklaa on hyvä parivaljakko! :)\nSen verran laiska olin, etten jaksanut alkaa suklaita temperoimaan. :D Ehkä sit ens kerralla jaksaa tehä senkin vaiheen kunnolla. :D\nItsetehtyjä suklaita on paljon kivempi viedä lahjaksi kaupasta ostettuun levyyn verrattuna. :) Ne ovat kivemman näköisiä ja saaja tietää että niiden eteen on tehty jotain muutakin, kuin vain maksettu kaupan tiskillä. :)\nTunnisteet: Leivokset, Makeiset\nLASKIAIS- JA MANSIKKAPULLAT\nJaahas, se olisi sitten laskiaisen aika ja mikä parasta, herkullisten lasikaispullien aika! :) Olihan se pakko tehä kotonankin pieni satsi pullia, vaikka töissä niitä on saanutkin vääntää ihan tarpeeksi tässä viimeisten viikkojen aikana. :D\nKaikista pullista en kuitenkaan halunnut tehä perus laskiaispullia, vaan käytin hyväkseni kaapissa avattuna olevaa mansikkamarmeladia. Näin valmistuivat pienet mansikkakierrepullat. Nämä olivat musta tosi hyviä! :)\nTein taikinasta 17 kpl pyöreitä pullia ja 13 kpl kierrepullia.\nnoin 200 g paistonkestävää mansikkamarmeladia\nPyröittelen nousseesta taikinasta haluamasi kokoisia pullia ja asettele ne pellille. Anna kohota vielä liinan alla ennen paistamista.\nKierrepullia varten kaulaa suorakaiteenmuotoinen taikinapala ja levitä sille tasaisesti mansikkamarmeladi. Rullaa taikian rullaksi ja leikkaa siitä paloja. Aseta palat pelillelle pieniin muffinsivuokiin ja kohota näitäkin vielä liinan alla.\nLämmitä uuni 225 asteeseen. Voitele kohonneet pullat munalla ja ripottele halutessasi päälle raesokeria tai jätä osa ilma, kuten mäkin tein. :) Paista uunin keskitasolla noin 10 minuuttia. Jähhdytä pullat.\nLeikkaa jäähtyneistä pullista kannet pois. Vatkaa kerma maahdoksi. Levitä hilloa pullien pohjan päälle ja pursota päälle PALJON kermaa. :) Paina kansi päälle ja sihtaa päälle vielä koristeeksi tomusokeria.\nPaljon kermaa sitä olla pitää! :)\nNami nam!! :D\nPeruspulla on vain hyvää! :)\nPakastin osan pullista, niin niitä on sieltä sitten helppo sulattaa pahimaan pullahimoon. :)\nMun mielestä laskiaispullaan kuuluu ehdottomasti hillo eikä mantelimassa. Mutta tämähän on tietty makuasia. Töissä oon kylläkin huomannut, että asiakkaat pyytävät enemmän mantelipullia hilloon verrattuna. Outoa porukkaa!! :D\nUseammin pitäisi kyllä leipoa pullaa, kun se on niin hyvää. Jotenkin tuntuu vain, että leipomiseen pitää aina varata niin paljon aikaa, kun pitää joka vaiheessa kohotella taikinaa. :D Ehkäpä pullat maistuvatkin täten niin hyviltä, kun leipoo harvoin. :)\nYSTÄVÄNPÄIVÄ PLÄJÄYS; BEBE-LEIVOKSET, MANSIKKARAHKAHERKUT JA SYDÄNKEKSIT\nYstävänpäivä lähestyy jo kovaa kyytiä! Tätä aatellen aattelin tehä tällaisen ystävänpäivä herkkukattauksen. :) Ja viimein pääsin kokeilemaan kauan mielessä pyörineitä bebe-leivoksia. :)\nKaikki nämä herkut on valmistettu samasta murotaikinasta. Näinkin helposti pystyy samasta taikinasta tekemään erilaisia herkkuja. :)\nOhjeena käytin Valion sivuilta bongattua murotaikina ja bebeleivosten reseptiä. Tein taikinasta 12 kpl aaltoreunaisia- , 8 kpl pyöreäreunaisialeivospohjia ja 16 kpl sydänkeksejä.\nVaahdota pehmeä voi ja sokeri keskenään, lisää joukkoon muna ja lopuksi jauhot. Sekoita kunnes aineet ovat hyvin sekaisin ja taikinasta muodostuu pallo kulhon pohjalle.\nBebejä varten, voitele tai sprayaa vuokaspaylla tarvittava määrä pieniä leivosmuotteja. Kauli taikinasta ohut levy ja ota siitä muotinkokoinen pala ja painele se vuoan pohjalle ja reunoille. Yritä saada taikina paineltua mahdollisimman tasapaksusti vuokaan, jotta pohjat paistuvat hyvin. Paista pohjia 175 asteessa, uunin keskitasolla noin 15-20 minuuttia, kunnes ovat saaneet kauniisti väriä pintaan. Anna jäähtyä ja irrota varovasti pohjat vuoista.\nBebeleivosten täyte + kuorrutus:\n2 dl tomusokeria + 2-3 rkl kuumaa vettä + rosaa pastaväriä\nMittaa kattilaaan sokeri, perunajauhot, keltuaiset ja kerma. Kuumenna seosta koko ajan sekoittaen, kunnes se sakenee. Huom! Älä anna seoksen kiehua missään vaiheessa. Vaahdota voita erillisessä astiassa. Lisää voita vähän kerrallaan massan joukkoon ja mausa lopuksi vaniljasokerilla.\nTäytä 12 kpk aaltoreunaisia bebejä. Laita pieni nokari vadelmamarmeladia jokaisen pohjan keskelle ja sitten pääälle noin 1-2 tl valmitsta täytettä. Tasoita pinta ja laita täytetyt leivokset jääkaappiin kunnes täyte jämäköityy.\nValmista kuorrute bebeille sekoittamalla tomusokeri, vesi ja pastaväriä keskenään. Kuorrute ei saa olla liian juoksevaa eikä liian jämäkkää. Sellaista, että sitä on helppo levittää täytteen päälle. Laita kuorrutetta noin 1 tl jokaisen leivoksen päälle, tasoita pinta ja koristele vielä nonparelleilla. Säilytä valmiita leivoksia jääkaapissa.\nVähän tuosta kuorrutteesta tuli liian pinkki omaan makuun. Varovaisemmin olisi pitänyt laittaa väriä kuorruutteen joukkoon. Nooh, ensi kerralla sitten muistan tämänkin asian... :D\nNämä pinkit bebet olivat kyllä TOOOOOSI hyviä!! Tykkäsin paljon! :)\nMansikkarahkaherkkuja varten valmista pohjat samalla tavalla kuin bebejen pohjat. Näihin käytin pyöreäreunaisia leivosvuokia.\nnoin 70-80 g cream fraicea\n1 prk mansikkarahkaa (Skyr)\nLevitä jokaisen pohjan päälle tasainen kerros mansikkamarmeladia. Vatkaa kerma vaahdoksi. Lisää joukkoon cream fraice, rahka ja vaniljakreemijauehe. Sekoita tasaiseksi kuorruteeksi ja pursota valmis täyte leivospohjien päälle. Koristele vielä sydänkoristeilla.\nNami nam, nämä maistuivat hyvin mansikalla! :)\nTäyttämistä seuraavana päivänä huomasin, että nuo pohjat olivat hieman pehmenneet, mikä teki leivoksisa vieläkin herkullisempia! :)\nSydänkeksejä varten kaulaa murotaikinasta levy, ota siitä muotilla palat ja paista samaan tapaan uunissa kuin leivospohjatkin.\nSulata ensin punaiset napit varovasti mikrossa. Käytä melko korkeaa mutta kapeaa astiaa, jotta saat dipattua keksit kunnolla sulaan massaan. Dippaan ensin keksit puoliksi punaiseen candy meltstiin ja laita jääkaappiin jähmettymään.\nSulata sitten valkosuklaa ja dippaa keksien toiset puolet siihen. Laita taas jääkaappiin jähmettymään. Osaan kekseistä voit myös pursottaa erilaisia kuvioita tai mitä mieleen juolahtaa.\nSitten ei muuta kuin nauttimaan ystävänpäiväherkuista hyvillä mielin! <3\nLähettänyt Herkkukatti klo 14:01 Ei kommentteja:\nTunnisteet: Keksit/Pikkuleivät, Leivokset\nTänään olis sitten Runebergin päivä. Nämä olivat elämäni ihka ensimmäiset Runebergin tortut...tai oikeastaan muffinsejahan nämä ovat. :)\nOhjeen näille otin töissä olevasta Valion konditorialeivonnaiset -kirjasta. Teemme töissä minitorttuja juuri tällä ohjeella ja sitten myös isompia torttuja, joidenka taikinassa on mukana mm. hirvensarvisuolaa. Koko leipomo lemuaa aivan hirveällä, kun noita hirvensarvisuolatorttuja paistetaan! Yök! :D\nReseptillä tulee noin 20 kappaletta torttuja. Määrä on riippuvainen muffinsien koosta.\n25 g mantelilastuja tai -rouhetta\nValmista massa. Vaahdota pehmeä voi ja sokeri keskenään. Lisää joukkoon munat vatkaten. Yhdistä keskenään kaikki kuivat aineet ja lisää massan joukkoon. Sekoita kunnes massan ainekset ovat hyvin sekaisin.\nLaita valmis massa pursotuspussiin ja pursota massa vuokiin. Vaihetoehtoisesti voi myös lusikoida massan vuokiin. Paista uunin keskitasolla non 15 minuuttia tai kunnes kypsiä. Kokeile kypsyyttä tikulla. Paista massa parissa erässä. Anna valmiiden torttujen jäähtyä.\nKostuta jäähtyneet tortut omena- tai appelsiinimehulla. Ite käytin tällä kertaa omenamehua. Paina sormella tai esim. lusikan toisella päällä kolo tortun keskelle ja pursota vadelmamarmeladia tortun sisälle ja myös pinnalle. Valmista tomusokerista ja vedestä pursotettava massa ja pursota valkoinen rinkula marmeladin ympärille. Tadaa, valmista! :)\nPerinteisestihän näihin kuuluisi punssi/rommi kostutus. Ehkä sen takia, en ole oikein ennen piitannut Runebergin tortuista, mutta nämä olivat hyviä omenamehukostukkeella. :)\nTaidan jatkossakin tehä torttuja tällä ohjeella, hyviä olivat! :)\nMeillä kävi vähän hassusti valmiiden torttujen kanssa. Ite ei keretty syyä kuin pari kappaletta ja loput jouduttiinkin sitten heittämään roskiin Tepakollin takia!!! :D Valmiit tortut ei tilanpuutteen takia mahtuneet kaappiin ja täten jouduin säilyttämään niitä keittiönpöydällä muovisessa kakkukuvussa. Nooh, sit yöllä heräsin siihen, kun keittiöstä kuului kauhea kolaus. Ryntäsin heti kahtomaan mitä oli tapahtunut... ja mitäs sitten näinkään!! Tortut oli pitkin lattiaa ja Tepakolli oli innoissaan niiden kimpussa. Hyvin näytti tortut maistuvan katille! :D\nLähettänyt Herkkukatti klo 14:14 Ei kommentteja:\nOon nyt jotenkin innostunut tuosta valkosuklaan ja limen yhdistelmästä. Töissäkin tein edellisviikolla valkosuklaa-limejuustokakkuja. :) Kotona en enää kakkua halunnut tehä ja niinpä päätin sit tehä samalla makuyhdistelmällä muffinseja. Nam nam.... :)\nOhjerunkona pidin Vaaleanpunaisen nonparillin kirjassa olevaa ohjetta ja tein taas vähän omia muutoksia ohjeeseen. :)\nLämmitä uuni 200 asteeseen ja asettele paperiset vuoat muffinsipellille. Vatkaa huoneenlämpöinen voi ja sokeri vaahdoksi. Lisää munat yksitellen joukkoon hyvin sekoittaen. Raasta mukaan limenkuori ja sekoita.\nYhdistä kuivat aineet keskenään ja lisää vuorotellen maitorahkan kanssa massan joukkoon. Pilko valkosuklaa ja kääntele palat massaan lastan avulla.\nLusikoi valmis massa vuokiin ja paistan uunin keskitasolla noin 20 minuuttia tai kunnes kypsiä. Kokeile kypsyyttä tikulla. Anna valmiiden muffinsien jäähtyä täysin ennen kuorruttamista.\nValmista kuorrute. Notkista tuorejuusto ja sihtaa joukkoon tomusokeri parissa erässä hyvin sekoittaen. Lisää joukkoon limemehu, sekoita. Sekoita lopuksi kuorrutteeseen pehmeä voi. Laita kuorrute pursotuspussiin ja pursota muffinsien päälle kunnon annokset kuorrutetta. Koristele muffinsit. Säilytä valmiita muffinseja jääkaapissa.\nNamskis, nämä olivat hyviä! Limen ansiosta muffinsit oli tosi raikkaita. :)\nLimen voisi aivan hyvin korvata myös sitruunalla, jos ei niin kovasti tykkää tuosta limestä. Itse kyllä tykkään ja teen varmasti näitä vielä toistekin. :)\nEipä nämä muffinsit kyllä kovin kauaa jääkaapissa kerennyt vanhentumaan! ;)\nLähettänyt Herkkukatti klo 13:08 Ei kommentteja: